Uponor

Uponor Oyj on suomalainen rakennusten sisäilmasto- ja putkijärjestelmiä toimittava yritys. Uponor toimii lähinnä Euroopan ja Pohjois-Amerikan markkinoilla, mutta sen tuotteita myydään 85 eri maassa. Pohjoismaissa Uponor on myös ympäristö- ja yhdyskuntatekniikan putkijärjestelmien toimittaja. 

Uponorin osake on noteerattu Helsingin pörssissä 6. kesäkuuta 1988 alkaen. Helsingin pörssissä Uponor kuuluu suurten yhtiöiden Mid Cap -luokkaan.

Historia 
Konsernin emoyhtiön juuret ulottuvat vuoteen 1918, jolloin Aukusti Asko-Avonius perusti myöhemmin Asko-nimellä tunnetuksi tulleen puusepäntehtaan Lahteen. Askon sisaryhtiö Upo Oy perustettiin vuonna 1938, ja tuotanto laajeni metallituotteisiin ja kodinkoneisiin 1940- ja 1950-luvuilla. Muoviputkien tuotanto käynnistettiin vuonna 1965. Tehtaan rakennuttaja, tekninen johtaja vuodesta 1964 ja tehtaanjohtaja 1968–1976 oli "Muovi-Kallena" tunnettu Karl-Jan Govenius, joka sai ansioistaan teollisuusneuvoksen arvonimen vuonna 1974.

Asko Oyj:n tytäryhtiö Oy Uponor Ab perustettiin vuonna 1982. Yhtiö kasvoi voimakkaasti koko 1980- ja 1990-luvuilla yritysostoin ja laajeni Pohjoismaihin, Eurooppaan sekä Pohjois-Amerikkaan. Vuonna 1988 Uponor laajensi toimintaansa rakennusten lämminvesijärjestelmiin ostamalla kaksi alan suurinta valmistajaa, ruotsalaisen Wirsbon ja saksalaisen Hewingin.

1990-luvulla käynnistyi uusi aikakausi, kun muoviputkista muodostui koko konsernin pääliiketoiminta-alue. Asko alkoi suunnata varoja Uponorin kehittämiseen, luopui tämän ydinalueen ulkopuolisista liiketoiminnoista ja myi kalusteliiketoimintansa Keskolle. Vuonna 2000 kehitys huipentui, kun Oy Uponor Ab fuusioitui emoyhtiönsä Asko Oyj:n kanssa, ja yrityksen nimeksi valittiin Uponor Oyj.

2000-luvulla konsernissa on toteutettu laajoja rakenteellisia uudistuksia, joiden tavoitteena on ollut lisätä tehokkuutta ja kannattavuutta sekä lujittaa Uponorin kansainvälisesti johtavaa asemaa talo- ja yhdyskuntatekniikan ratkaisujen toimittajana.

Kilpailuvirasto esti vuoden 2013 alussa Uponorin ja kilpailijansa KWH Groupin suunnitelmat yhdistää yhdyskuntaputkien tuotanto ja markkinointi yhteiseksi Uponor Infra Oy:ksi. Markkinaoikeus kuitenkin hyväksyi yhteisyrityksen perustamisen toukokuussa, minkä jälkeen Uponor Infra Oy aloitti toimintansa 1. heinäkuuta 2013. Uudesta yhteisyrityksestä KWH Groupin omistusosuus oli tuolloin 45 prosenttia.

Toukokuussa 2021 Michael Rauterkus nimitettiin Uponorin toimitusjohtajaksi. Hän aloitti tehtävässään 21. elokuuta 2021.

Elokuussa 2021 Uponor ilmoitti ostavansa puolalaisen komponenttivalmistajan Capricornin.

Liiketoiminta 

Uponorin liiketoiminta koostuu kolmesta päätuoteryhmästä, jotka ovat sisäilmastojärjestelmät, käyttövesijärjestelmät ja yhdyskuntatekniikka. Konsernin liiketoiminta on puolestaan jaettu kolmeen segmenttiin, jotka ovat Euroopan talotekniikka, Pohjois-Amerikan talotekniikka ja Uponor Infra.

Uponorin sisäilmastoratkaisuihin kuuluvat lämmitys-, viilennys- ja ilmanvaihtoratkaisut uudisrakentamiseen ja saneeraukseen. Uponorin järjestelmiin kuuluvat myös energianjakeluverkostot. Käyttövesijärjestelmiin kuuluvat rakennusten juomavesi- ja muut putkistot, mukaan lukien lämpöpattereiden liitännät muovi- tai komposiittiputkilla. Uponorin yhdyskuntatekniset ratkaisut puolestaan tähtäävät käyttö- ja viemärivesien johtamiseen ympäristöä vahingoittamatta sekä kaupungeissa että haja-asutusalueilla.

Omistus
Uponor Oyj:n suurimmat rekisteröidyt osakkeenomistajat (31.7.2021):
Oras Invest Oy 24,63 % (Paasikiven suvun sijoitusyhtiö)
Keskinäinen työeläkevakuutusyhtiö Varma 4,05 %
Sijoitus­rahasto Nordea Nordic Small Cap 3,79 %
Keskinäinen Eläkevakuutusyhtiö Ilmarinen 2,81 %
Mandatum Henkivakuutusosakeyhtiö 2,30 %

Hallintarekisteröityjen omistus yhtiössä oli 28,71 %

Lähteet

Kirjallisuutta

Aiheesta muualla
 Uponor Suomi
 Uponor Group 

Suomalaiset pörssiyhtiöt
Suomalaiset rakennustuotevalmistajat
Veromies
Rakentamisen tuotemerkit